*APSTIPRINĀTS*

*ar Madonas novada pašvaldības*

*izpilddirektora U.Fjodorova*

*09.12.2024. rīkojumu Nr. 2.1.1.2/24/182*

**KONKURSA NOLIKUMS**

Madonas novada būvvaldes arhitekta amata pretendentu atlasei

(valsts amatpersonas amats)

*Izdots saskaņā ar Pašvaldības likuma 20. panta piekto daļu,*

*Madonas novada pašvaldības nolikuma 24.punktu un 32.6.apakšpunktu*

**I Vispārīgie noteikumi**

1. Nolikums nosaka kārtību, kādā tiek organizēts atklāts konkurss uz Madonas novada būvvaldes arhitekta (profesijas kods 2161 01) (turpmāk – būvvaldes arhitekts) amata konkursu izsludināšanas un norises kārtību, kā arī pretendentu iesniegto pieteikumu vērtēšanas kārtību.
2. Konkursa mērķis - izvēlēties atbilstošāko pretendentu būvvaldes arhitekta amatam.
3. Konkursa uzdevums ir izvērtēt pretendentu profesionālo sagatavotību un atbilstību būvvaldes arhitekta amatam.
4. Konkursu organizē Madonas novada būvvaldes arhitekta amata pretendentu atlases komisija (turpmāk - komisija) – komisijas priekšsēdētāja un 2 (divu) locekļu sastāvā, kas izveidota ar 05.12.2024. izpilddirektora rīkojumu Nr. 2.1.1.2/24/181. Komisijas sastāvs var tikt mainīts gadījumā, ja tam ir objektīvi iemesli. Komisijas sēdes vada komisijas priekšsēdētājs.
5. Konkursa pretendentu vērtēšana notiek divās vai vairāk kārtās.
6. Pretendentu atlase notiek komisijas sēdēs, kuras protokolē komisijas sekretārs.
7. Pretendenta atbilstību būvvaldes arhitekta amata prasībām nosaka atbilstoši šajā Nolikumā noteiktajiem vērtēšanas kritērijiem un pretendenta iesniegtajiem dokumentiem, normatīvajos aktos noteiktajām prasībām.
8. Darba sludinājums tiek publicēts Madonas novada pašvaldības interneta vietnē www.madona.lv un Madonas novada pašvaldības sociālajos saziņas līdzekļos, platformās, informatīvajos izdevumos, kā arī Nodarbinātības valsts aģentūras vakanču portālā.

**II Būvvaldes arhitekta galvenie amata pienākumi**

**un pretendentiem izvirzītās prasības**

1. Būvvaldes arhitekta galvenie amata pienākumi:
	1. nodrošināt arhitektoniskās kvalitātes principa un būvniecības tiesiskuma ievērošanu novada teritorijā saskaņā ar Būvniecības likumu un citiem normatīvajiem aktiem;
	2. izskatīt iesniegtās būvniecības ieceres normatīvajos aktos noteiktajā apjomā, izvērtēt nosacījumu izpildi un pieņemt lēmumu par akceptu vai noraidīšanu;
	3. nodrošināt vietējās nozīmes kultūras pieminekļu saglabāšanas uzraudzību;
	4. saskaņot reklāmu un citu informatīvo materiālu izvietošanu publiskās vietās;
	5. sagatavot un organizēt publiskās apspriešanas;
	6. sniegt konsultācijas klientiem par būvniecības procesu.
2. Būvvaldes arhitekta amata kandidātam tiek izvirzītas šādas galvenās izglītības un profesionālās pieredzes prasības:
	1. augstākā izglītība arhitekta specialitātē;
	2. vismaz 2 (divu) gadu pieredze arhitekta darbā, kas saistīta ar būvprojekta izstrādi un būvniecības normatīvo aktu pielietošanu;
	3. būvniecības procesu regulējošo normatīvo aktu pārzināšana;
	4. pieredze nozares terminoloģijas, ar būvniecības nozari saistīto normatīvo aktu un standartu pielietošanā;
	5. zināšanas un labas prasmes darbā ar Būvniecības informācijas sistēmu (BIS vai BIS 2);
	6. B kategorijas autovadītāja apliecība;
	7. prasme plānot, organizēt un vadīt savu darbu, patstāvīgi pieņemt lēmumus;
	8. labas sadarbības prasmes, spēja strādāt intensīvi, pastāvīgi un uzņemties atbildību savas kompetences ietvaros;
	9. iemaņas darbā ar datortehniku, biroja tehniku, pieredze darbā ar elektroniskām datu ievades sistēmām;
	10. arhitekta patstāvīgās prakses sertifikāts tiks uzskatīts par priekšrocību.
3. Nolikumā minētajā termiņā un atbilstoši norādītajām prasībām sagatavotus dokumentus var iesniegt:

11.1. elektroniski droši parakstītus dokumentus nosūtot uz elektroniskā pasta adresi: personals@madona.lv ar norādi “Konkursam uz Madonas novada būvvaldes arhitekta amatu”;

11.2. personīgiMadonas novada pašvaldības Lietvedības nodaļā, Saieta laukumā 1, Madonā, slēgtā aploksnē ar norādi “Konkursam uz Madonas novada būvvaldes arhitekta amatu”;

11.3. nosūtot pa pastu, Madonas novada pašvaldībai, Saieta laukumā 1, Madonā, LV-4801 (pasta zīmogs pēdējā pieteikšanās diena).

1. Pieteikums sastāv no:
	1. CV (pretendenta dzīves un darba gaitas apraksts);
	2. motivēta pieteikuma, iekļaujot informāciju par atbilstību izvirzītajām prasībām, tai skaitā aprakstot iepriekšējo pieredzi.
2. Pieteikums jāiesniedz vai jānodrošina tā iesūtīšana (saņemšana) līdz 2024.gada 27.decembrim (ieskaitot), pēc šī termiņa saņemtie pieteikumi netiek vērtēti.

**III Pieteikumu izskatīšana, vērtēšanas kritēriji, lēmuma pieņemšana**

1. Pirmajā kārtā komisijas sekretārs pārbauda, vai pretendenti, kuri pieteikušies konkursam, ir iesnieguši visus nepieciešamos konkursa dokumentus un atbilst izvirzītajām kvalifikācijas prasībām. Komisijas sekretārs telefoniski vai uz pretendenta norādīto e-pastu paziņo intervijas norises laiku un vietu tiem pretendentiem, kuri izturējuši pirmo atlases kārtu un tiek aicināti uz otro kārtu (interviju).
2. Otrajā kārtā (intervijā) komisija sarunas laikā izvērtē pretendenta atbilstību un profesionālo sagatavotību iesniegtajam rakstiskajam materiālam pēc šādiem kritērijiem:

|  |  |  |  |  |
| --- | --- | --- | --- | --- |
| **Nr.p.k.** | **Vērtēšanas kritērijs būvvaldes arhitekta amata** | **Punkti** | **Atbilstība vērtēšanas kritērijam** | **Punktu sadalījums** |
|  | 2 gadu darba pieredze arhitektūras specialitātē | Līdz 2 punktiem | 3 un vairāk gadi pieredze specialitātē | 2 |
| 2-3 gadi pieredze specialitātē | 1 |
|  | Ar būvniecību saistīto normatīvo aktu pārzināšana | Līdz 3 punktiem | Ļoti labi | 3 |
| Labi | 2 |
| Apmierinoši | 1 |
|  | Zināšanas un iniciatīva būvniecības procesa pilnveidošanā | Līdz 3 punktiem | Ļoti labi | 3 |
| LabiApmierinoši | 21 |
|  | Saskarsmes un komunikācijas prasmes | Līdz 3 punktiem | Ļoti labi | 3 |
| Labi | 2 |
| Apmierinoši | 1 |
|  | Spēja sniegt kompetentas atbildes uz komisijas jautājumiem | Līdz 3 punktiem | Ļoti labi | 3 |
| Labi | 2 |
| Apmierinoši | 1 |
| **Kopā līdz 14 punktiem** |

1. Komisijas locekļiem ir tiesības uzdot jautājumus pretendentiem, kas saistīti ar pieteikuma un tam pievienoto dokumentu saturu, pretendenta personiskajām īpašībām un citus jautājumus, kas attiecas uz vakantā amata pienākumu izpildi un darbības jomu.
2. Komisija, ievērojot vienlīdzīgas attieksmes principu, uzdod visiem pretendentiem vienādus jautājumus par nolikumā izvirzītajām prasībām.
3. Ņemot vērā iesniegto dokumentu izvērtējumu un interviju rezultātus, komisija pieņem lēmumus ar vienkāršu klātesošo komisijas locekļu balsu vairākumu un izvēlas izvirzītajām prasībām atbilstošāko pretendentu būvvaldes arhitekta amatam. Ja, pieņemot lēmumu, balsu skaits dalās vienādi, izšķirošā ir komisijas priekšsēdētāja balss.
4. Pēc konkursa otrās kārtas rezultātu apkopošanas komisija pieņem vienu no šādiem lēmumiem:
	1. izvēlas pretendentu, kas visvairāk atbilst būvvaldes arhitekta amatam izvirzītajām prasībām un ir ieguvis lielāko punktu skaitu;
	2. noraida visus pretendentus, un komisijas priekšsēdētājs var pieņemt lēmumu par atkārtota pretendentu konkursa organizēšanu.
5. Komisija pieņem galīgo lēmumu bez pretendentu klātbūtnes un par rezultātu paziņo katram intervētajam pretendentam rakstveidā piecu darba dienu laikā pēc lēmuma pieņemšanas.
6. Komisija sagatavo konkursa norises noslēguma protokolu un, kopā ar konkursā uzvarējušā pretendenta iesniegtajiem dokumentiem, iesniedz Madonas novada pašvaldības izpilddirektoram.

**IV Nobeiguma noteikumi**

1. Visi iesniegtie dokumenti un tajos norādītā informācija tiek apstrādāta un glabāta tikai, lai nodrošinātu Madonas novada būvvaldes arhitekta amata pretendentu atlasi. Personas datu pārzinis ir Madonas novada pašvaldība.
2. Madonas novada būvvaldes arhitekta amata pretendentu atlases komisija beidz savu darbību, kad tā iesniedz Madonas novada pašvaldības izpilddirektoram konkursa norises noslēguma protokolu kopā ar konkursā uzvarējušā pretendenta iesniegtajiem dokumentiem, lai nodrošinātu darba līguma noslēgšanu ar uzvarējušo pretendentu.

Izpilddirektors U. Fjodorovs

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU